Kamparkalns
Koordinātas: 57°12′51.924″N 22°38′37.603″E﻿ / ﻿57.21442333°N 22.64377861°E﻿ / 57.21442333; 22.64377861 Kamparkalns ir paugurs Ziemeļkursas augstienes Vanemas paugurainē, augstienes augstākais punkts. Izvietojies Talsu novada Lībagu pagasta austrumos pie «Kamparu» mājām, Talsu pauguraines dabas parka teritorijā. Vaļņveidīgs iegarenas formas paugurs, relatīvais augstums ap 32,3 m. Garums 750 m, platums līdz 200 m, veido smilts, grants, oļi. Veidojies zemledus apstākļos, ledājam izspiežot un sakrokojot senākus ledāja kušanas ūdeņu nogulumus. Apaudzis ar platlapju (liepas, ozoli, lazdas) un priežu mežu. Ziemeļu nogāzē ierīkota atpūtas bāze un slēpošanas trases, virsotnē — skatu tornis.